Pastores nomades

Pedras moddes, bogadas da un'oju
'e iscàdriu 'e ìnnida codina
postas in fogu a ingrujare, fina
rujas las imberghian in su moju.

Gorgogliende 'e colostra intro su poju
la faghian giagare che calchina
o la faghian subra sa chijina
calda, in foza 'e aspidda o totoroju.

E-i s'unzìle e tébia fozata
mandighende etaian a cogalzu
in assados colzolos de olzata

c'a regotu e a late e a pieta
campaian, a farre e a chivalzu,
a casu cotu e tuturros de peta.

Su tréighi ‘e Nadale 1973